لاتمطر ملح ياوكتي خل ارتاح
مخطرة جروح كلبي وماكو الهه ضماد
موتوهن جروحي جروحي من ازمان
...
ملامح تلكه بيهن من ثمود وعاد
اطرب للفرح لوشفته من بعيد
واذا كربت يمه ايكلي وخر غاد
جديده اثواب حزني وتنغسل كل يوم
وثوب السعد اول ماغسلته انباد
اكعد من هرف واحسب جروحي حساب
وروحي بالسره تسويلهن تعداد
واغسل اوجوهن من ملح اخر يوم
بيه شفت الافراح محددات احداد
تلم ماي المدامع طاسة الشوغات
وتحطهه بسفرتي اشما مر عليه الزاد
مقام الالم انه وانه كيّم بيه
وانطي اعلوك بيد وبيد انطي امراد
فوك متون ليلي الهضم حط نيشان
ودوب الدوب اهيس للفرج نكاد
جانوني من امس كيل بصدره الغيم
وما قصر وياي وحولاه ارماد
(انعم الله اعله القوافي )تنام طول بطول
وياي وتبرد خافكي الوكاد
عداد الهموم وياي يقره اشكال
وابد ما غلط مره بدكته العداد
الناي اكبال وني يضيع من الصوت
وحمام الدوح مني اتعلم الانشاد
مو ميت ولكن من تباوع زين
بكبر جفني تشوف اجساد فوك اجساد